Nye tal fra Danmarks Statistik viser, at antallet af butikstyverier er steget gevaldigt. For Jan Jæger, købmand i SPAR Øster Brønderslev, er det dog ingen overraskelse. For ham er det en ugentlig begivenhed, som han og sit personale senest oplevede for tre dage siden. Her blev der stjålet champagne i stride strømme af mærker som Moët og Dom Perignon, som samlet set kostede butikken 15.000-16.000 kroner. Det fortæller Jan Jæger. - I mandags omkring klokken halv ni kom tre østeuropæiske mænd ind i butikken. Den ene spurgte vores personale til rengøringsmiddel, mens de to andre fyldte hver deres rygsæk og tømte alt vin, vi har, til over 300 kroner. - Så købte de en pakke toiletpapir og gik, siger han. Jan Jægers oplevelse er desværre en del af en større statistik. For i årets første kvartal blev der anmeldt 5.960 butikstyverier, hvilket svarer til en stigning på ni procent i forhold til sidste kvartal af 2022. Hvis man kigger lidt længere tilbage, så er det en stigning på 60 procent siden sidste kvartal i 2021. Alkohol og knive er populære tyvekoster Og mange af de tyveknægte, der hver uge kommer forbi Jan Jægers butik, har en dyr smag. De ved, hvad de vil have. - De fleste går kun efter alkohol og dyre knive. De er professionelle, kommer mange ind i butikken og råber lidt højt, siger han. Men ingen varer er fredede. Også tandpasta bliver genstand for tyvenes lange arme, som Jan Jæger efterhånden mener at kunne identificere. - De østeuropæiske bander tager en stor del. De kører hele vejen gennem landet, kører over grænsen, og så er de væk. Alligevel oplever Jan Jæger problemer med gengangere, der igen og igen begår kriminalitet og skaber utryghed i forskellige købmandsbutikker. - Vi snakker jo sammen os købmænd. Det er de samme, der stjæler i min butik, som der stjæler i mine kollegers butikker, siger han og forklarer, at købmændene kan genkende tyvene ved at sammenligne forskellige kendetegn på gerningsmændene. Børn ser det som en leg Ifølge Jan Jæger er det dog også skolebørn, der handler mod loven og benytter sig af "femfingerrabat". - I frikvartererne kan jeg se børn stjæle, fordi de bliver presset til det af andre børn eller, fordi de synes, det er spændende og gør det bare for at prøve det. Det er det, de siger, når vi fanger dem i det. De bryder grædende sammen. Han har derfor taget sagen i egen hånd og opfordret skolens ledelse til at fortælle deres børn og unge, hvordan man handler. - Der er et hierarki i skolegården, og det skal opdages og standses, siger Jan Jæger. Men det er ikke alle mindreårige, der kan forklare deres ulovlige handlinger, men også det har han en løsning på. - De ældre skoleelever ved ikke, hvorfor de gør det. Det bedste middel er at sende dem ind på en politigård, så de kan se alvoren i det. Opgivet at tilkalde politiet Tilbage i butikken kan købmanden ikke stille meget op andet end at se chokeret til, mens der bliver stjålet fra butikken. Her har han opgivet at tilkalde politiet, da de ikke har ressourcer nok til at rykke ud til en sådan ugentlig anmeldelse, lyder det. Det er derfor blevet ren rutine for købmanden at foretage en anmeldelse på nettet, overføre videooptagelserne til et USB-stik og aflevere dem på politikontoret. - De må efterhånden have mange USB-stik til at ligge, siger købmanden grinende. Han har dog ingen problemer med at spotte en handlende med skumle bagtanker. - Vi bruger mange timer på at observere dem og kan spotte dem på deres ageren. De kigger over skulderen og holder øje med os. Det er derfor frustrerende for købmanden at lade tyvene gå uden at forsøge at standse dem. Men en butiksvagt vil sprænge budgettet, og det er for risikabelt at involvere butikkens personale. - De skal ikke handle. De skal ikke være politibetjente. Man kan se, det ikke er nogle, man skal spille smart over for, så den risiko tør jeg ikke tage, siger købmanden og fortsætter: - Vi må gøre de tiltag, vi kan. Derfor er SPAR Øster Brønderslev for nyligt blevet forsynet med et gitter til hovedindgangen, som forhåbentlige kan holde ubudne gæster væk efter lukketid.

Referat:
Antallet af anmeldte butikstyverier er steget med 60 procent. Købmand Jan Jæger oplever det hver uge, men forsøger ikke at standse tyvene på vejen ud.